  Туспуктэм: Кристина Галяутдинова Наталия Сильвестрова Сарапулын туристъёслы пыдын ветлон маршрутъёсын мутус поттӥзы. Сое кар администрацилэн но историко-архитектурной но художественной музей-заповедниклэн ӧнерчиосыз кылдытӥзы. Со сярысь Удмуриысь тӧролэн но кивалтэтлэн пресс-службаез ивортӥз. Оглом карын 29 маршрут радъязы, но тросаз куноослы экскурсовод кулэ луоз. Куинзэ маршрутэз туристъёс асьсэ понна ортчыны быгатозы, со сюресъёс ик мутусэ пыризы. «Гуляем по Сарапулу пешком» маршрутэ карлэн исторической центрысьтыз (Кам ярдурысен ву кыскон стаци дорозь) 19 инты пыре, котькудӥз сярысь вакчияк гожтэмын. Куноос карлэн аспӧртэмлыко архитектураеныз но историеныз тодматскозы. «Семейное путешествие в Сарапул» маршрутын Музей кварталэ ветыны луоз. «Кама и парки Сарапула» маршрутын адямиос карысь шутэтскон интыосы вуылозы. Буклетын гожтэмын, кытын интыяськыны, яр карыны, сиськыны, поръяны, синпель басьтыны луэ. Мутусэз музейлэн филиалъёсысьтыз но кам ярдурысь туристической киоскъёсысь басьтыны луэ. Озьы ик со туристъёслы огъя порталэ поттэмын. « Туризмын воштӥськонъёс вань шуыса валамы: автобусэн ветлӥсь туристъёсын группаослэн лыдӟы кулэсмиз, нош ас понназы ветлӥсь семьяос но эшъёс тросгес луизы. Соос каре вуо, экскурсиос басьто яке пыдын ветлон маршрутъёсысь интыостӥ поръяло. Сарапулэ вуись туристъёс пӧлысь 30 процентэз – со 16 ареслэсь пичигес нылпиос » Сабина Креклина, Сарапулысь музей-заповедниклэн кивалтӥсез 2022-тӥ арын Сарапулэ 69 сюрс туристъёс вуылӥзы. Тужгес но трос адями Москваысь, Татарстанысь, Башкортостанысь, Чувашиысь, Перм улосысь но Удмуртиысь лыктэ. 2023-тӥ арын Сарапулын 89 сюрс куноосты возьмало. Тегъёс: Туризм Удмуртиысьтуризм Сарапул Удмуртия  